**uz 70 – u obljetnicu smrti Ivana Gorana Kovačića**

**Nitko da ne dođe do prijatelj drag …**

Jesen je. Sunce visoko na nebu obasjava malo goransko selo Lukovdol. Grane voćaka povile se pod teretom zrelih jabuka i mirisnih krušaka. Mladići čuvaju stada, a djevojke pjevuše uglas dok ispiru robu na obližnjem potoku.

Samo jedan dječak nesvjestan je zvukova koji ga okružuju. Oslonjen na stablo, sanjari i prenosi misli na papir. I dok njegovi prijatelji veselo i bezbrižno napucavaju krpenu loptu, on svoju dušu pretače u riječi, niže redove, nesvjestan sadašnjosti i budućnosti koja će slaviti njegova djela.

--------------

Ni on ni Lukovdol nisu bili svjesni kako se veliki čovjek u njem rodio 21.03.1913., sin svog kraja i ponos domovine, Ivan Goran Kovačić. Već u prvim djelima ljubio je svoj kraj, ljepotu sela i ljudi s kojima je proveo bezbrižno djetinjstvo. Godine prolaze i on 1923. odlazi na daljnje školovanje u Karlovac gdje pohađa Karlovačku gimnaziju. Nakon toga odlazi u Zagreb, ali fakultet nije nikada završio, već se posvetio svome književnom radu. Radio je i kao novinar, no kada je postao svjestan političkih previranja u zemlji, 1942. , kao pravi sin domovine, odlazi u partizane. Ubijen je 1943. nedaleko Foče, a grob mu je do danas nepoznat i skriven od radoznalih pogleda, baš kako je i nagovijestio u svojoj poeziji.

Njegov opus počinje sretnim trenucima djetinjstva i pogledima na život. Kroz odrastanje sazrijevaju i njegova djela, prate njegove unutarnje nemire i borbe, tugu njegove zemlje koju je toliko volio i dao život za nju.

I danas djela Ivana Gorana Kovačića žive u nama, pročitana i prepričana mnogo puta. Njegov rodni kraj i danas pomno čuva sjećanja u spomen-domu koji svi rado posjećuju.

I zato šaljem ovaj poziv svim slučajnim prolaznicima da posjete Lukovdol,da posjete spomen-dom, prošetaju tim živopisnim krajolikom. Možda vam se na tren učini da vidite zamišljena čovjeka koji sjetno ispisuje bilježnice u hladu voćke.

Samo vas molim dođite poštujući Goranovu želju širokog srca i otvorena uma: „Nitko da ne dođe do prijatelj drag , a kada se vrati , nek poravna trag. „

Larisa Šimunić, 8.b